Det siges, at man ikke kan fordele sol og vind lige, men det går nu meget godt i Nordjylland lørdag. Før middag blev der i Hals målt vindstød af stormstyrke, og blæsten fortsætter gennem både eftermiddag og aften. Men samtidig klarer det op, så det meste af Nordjylland skulle nå at få glæde af solen, inden den går ned igen klokken 17. Temperaturerne kommer til at ligge på seks-syv grader, men på grund af den stærke blæst kan det bestemt ikke anbefales at lade vinterjakken hænge hjemme. Kuldeindekset - altså den temperatur vi føler på kroppen - kommer til at ligge under frysepunktet. Opklaringen i løbet af dagen hænger ved, og det betyder, at når vi kommer til aftenen og natten, falder temperaturen til under frysepunktet. Og blæsten holder som sagt også ved.

Opsummering:
Lørdag i Nordjylland er en blæsende fornøjelse, men blæsten for skyerne til at fordufte, så vi kan nyde solen.